Liggaam tuimel uit vliegtuig naby lughawe | Maroela Media
Liggaam tuimel uit vliegtuig naby lughawe
Die Heathrow-lughawe in Londen. (Foto: pixabay)
Die liggaam van 'n manlike verstekeling het Sondag uit 'n Kenya Airways-vliegtuig getuimel kort voordat dit op die Heathrow-lughawe in Londen geland het.
Kenya Airways se vlug 100 was van Nairobi na Londen onderweg.
Londen se metropolitaanse polisie het in 'n verklaring gesê hy het die lugredery ingelig dat 'n liggaam uit die landingstoerusting geval het, kort voordat die vliegtuig neergestryk het.
Die liggaam van die man, wat in dié stadium nog nie geïdentifiseer is nie, het in 'n tuin in Lambeth in die suide van Londen te lande gekom. Volgens die polisie het die persoon waarskynlik in die vliegtuig se onderstel geskuil.
"Die eienaar [van die huis] het die polisie gebel en die polisie het die vlugradar na KQ Vlug 100 nagespoor," lui die verklaring.
Die vliegtuig is deursoek nadat die liggaam ontdek is en 'n sak met kos en klere is naby die landingstoerusting gekry.
'n Gesamentlike ondersoek word tussen die owerhede in Nairobi en Londen gedoen en die Keniaanse hoë kommissaris sal onder meer probeer help om die oorledene te identifiseer, het die polisie gesê.
Safricom stel nuwe tydelike hoof aan
2-jarige dood ná sy in krokodilkamp beland
Verstaan nie hoe mense se koppe werk nie. Nee wil mos onwettig die land inkom.
Die arme kêrel was sekerlik nie bewus van die bittere koue wat hy sou moes verduur het daarbo op hoogte van 35000 vt. Min mense sal dit oorleef. Hy sou ook deurgans klappertand gesukkel het met tekort aan suurstof. Die toestande daar moet baie erger wees as op berg Everest se piek. Eina.